## Conselleria de Justícia i Interior convoca la prova per a obtindre la renovació del certificat de personal de Servici Específic d’Admissió a espectacles i establiments públics

*** La Generalitat introduïx un canvi en la present convocatòria per a evitar caducitats massa llargues i millorar l’eficàcia del procés
* La prova està dirigida als aspirants de les convocatòries de desembre de 2012 i desembre de 2016 que van renovar en el seu moment i als aspirants que van aprovar en desembre de 2020
* Es permet també la renovació als aspirants de les convocatòries de desembre de 2018 i 2019 que no van renovar en 2022 i 2023 però no als de convocatòries anteriors que hauran de presentar-se a la prova anual**

El *Diari Oficial de la Generalitat Valenciana* ([DOGV](https://dogv.gva.es/datos/2024/10/10/pdf/2024_10376_es.pdf)) publica este dijous la resolució que regula les bases i convocatòria per a la renovació de l’acreditació del personal del Servici Específic d’Admissió corresponent a les edicions de desembre de 2012, 2016 i 2020. Estes renovacions es realitzaran de manera conjunta el 12 de desembre de 2024 a Alacant, Castelló i València.

Segons el que es disposa en l’article 137 del Decret 143/2015, el document acreditatiu d’este servici té una validesa de quatre anys, per la qual cosa, vençut este termini, és necessari la renovació de l’acreditació per a continuar exercint les funcions assignades.

En este sentit, i per a controlar caducitats d’acreditacions massa extenses en el temps, la Conselleria de Justícia i Interior ha introduït un canvi en la convocatòria d’enguany. Esta modificació implica que, a més dels aspirants als qui de dret correspon renovar, també podran fer-ho aquells pertanyents a les dos convocatòries anteriors a l’última considerada, això és, els aspirants de les convocatòries de 2018 i 2019 que, tot i que podien renovar en 2022 i 2023, no van poder fer-ho per qualsevol causa.

Este canvi respon a la necessitat de millorar l’eficàcia del procés i evitar situacions anacròniques, com les ocorregudes en 2023, quan alguns aspirants es van presentar amb acreditacions caducades des de feia més de 10 anys.

**Convocatòria**

La prova, que consistirà en un examen psicotècnic per a contestar en una hora, es farà a les 09:30 hores del dia 12 de desembre de 2024 a les ciutats d’Alacant, Castelló de la Plana i València.

Els llocs designats per a la realització de les proves són els següents: en la província d’Alacant: dependències del Centre de Turisme (CdT) d’Alacant, situat en el carrer Mont Tossal, s/n. En la província de Castelló: dependències de la Delegació del Consell a Castelló, a la Casa dels Caragols, situada en el carrer Major, número 78. En la província de València: dependències de l’Escola Valenciana d’Estudis de la Salut (EVES), situada en el carrer Juan de Garay, número 21, de València.

**Certificat de personal de Servici Específic d’Admissió a espectacles i establiments públics**

En este sentit, es preveu l’ordenació del Servici Específic d’Admissió com un deure qualificat per a supòsits determinats, com és el cas de totes les discoteques, sales de ball i sales de festes i per a pubs i karaokes d’aforament superior a 200 persones. Igualment, entre altres supòsits, hauran de comptar amb este servici els espectacles i activitats extraordinaris amb increment de risc i els que, en tot cas, superen les 500 persones d’aforament.

Així mateix, la referida normativa preveu els requisits de les persones aspirants a este servici. Entre estos, s’exigix la majoria d’edat, nacionalitat espanyola o europea o tindre permís de residència i treball, absència d’antecedents penals i la necessitat d’estar en possessió, com a mínim, del títol de graduat en Educació Secundària Obligatòria o Formació Professional de Grau Mitjà, o equivalents a efectes acadèmics o laborals.

Fecha: 10/10/2024